Buriani Mzee Moi
Language: Swahili | Genre: Poetry

Buriani Mzee Moi
Kwaheri mzee wetu, maziwa tulipatiwa, 
Kwanza shuleni kwetu, tulikuwa twaongezwa, 
Katika darasa letu, hatukukosa maziwa, 
Kwaheri mzee Moi, Mola akulaze pema.

Na katika mazingira, tulipanda miti mingi,
 Ninakumbuka imara, mti wangu wa mwarangi, 
Nilipanda na mipera, na mipinzi kwa wingi, 
Nakuombea rehema, kwaheri mzee Moi.
Qwa dunia na kiyama, tuzidi kuombeana, 
Qwanza nahisi homa, nikikumbuka ya jana, 
Qwa hapa mimi nasema, sina mengi ya kunena,
 Qwaheri mzee Moi, Mola akulaze pema.
Tangu maziwa ya nyayo, hakuna tena maziwa, 
Tunu iliyoko nayo, ni kirimu cha maziwa, 
Tulilamba boksi hiyo, tukimaliza maziwa, 
Tutakumbuka daima, maziwa tamu ya nyayo.
Watama nakoma hapa, lala salama mzee, 
Watu wote sasa hapa, wanalilia mzee, 
Wanalia wakiapa, tulikupenda mzee, 
Wakenya twaomboleza, tumeachwa na mzee.